IMH พุ่ง 6% ลุ้นรายได้ปีนี้ทะลุ 1.20 พันลบ. หลังออกสินค้าใหม่ ดันยอดขายเพิ่ม 50 ลบ.
IMH พุ่ง 6% ลุ้นรายได้ปีนี้ทะลุ1.20 พันลบ. หลังออกสินค้าใหม่ชุดตรวจ Flowflex ATK 2-in-1 รุ่นใหม่ จะช่วยสร้างช่องทางรายได้จากยอดขายชุดตรวจดังกล่าวเข้ามาเพิ่มไม่ต่ำกว่า 50 ล้านบาท
7 มี.ค. 2565

ผู้สื่อข่าวรายงานว่าวันนี้ (7 มี.ค. 2565) ราคาหุ้นบริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH ณ เวลา 14:40 น. อยู่ที่ระดับ 22.00 บาท เพิ่มขึ้น 1.30 บาท หรือ 6.28% โดยทำจุดสูงสุดที่ 22.20 บาท และทำจุดต่ำสุดที่ 20.30 บาท ด้วยมูลค่าการซื้อขาย 116.08 ล้านบาท

นายสิทธิวัตน์ กำกัดวงษ์ ประธานเจ้าหน้าที่บริหาร IMH เปิดเผยว่า IMH เจรจากับ Supplier เพื่อนำเข้าชุดตรวจโควิดรุ่นใหม่ “Flowflex” ATK 2-in-1 ซึ่งสามารถใช้ตรวจได้ทั้งทาง “โพรงจมูก และ น้ำลาย” มีความไว (Sensitivity) ในการตรวจพบเชื้อโอมิครอน และสามารถตรวจพบเชื้อได้แม้มีความเข้มข้นต่ำ ซึ่งเป็นนวัตกรรมทางการแพทย์ใหม่ที่จะช่วยผู้ใช้งานตรวจพบเชื้อ “โอมิครอน” ได้อย่างสะดวกและรวดเร็ว
โดย Flowflex ATK 2-in-1 รุ่นใหม่สามารถใช้ตรวจได้ทั้งทางโพรงจมูกและน้ำลาย จะสามารถเจาะตลาดกลุ่มลูกค้าที่มีความจำเป็นต้องตรวจ ATK บ่อยๆ ซึ่งตัวเครื่องมือเองถูกออกแบบใหม่ ให้มีอุปกรณ์เก็บเชื้อโควิดได้ทั้งทางโพรงจมูกและน้ำลาย ซึ่งการเก็บเชื้อทางน้ำลายนั้น จะช่วยลดความเจ็บระบมและระคายเคือง จากการตรวจหาเชื้อทางโพรงจมูกได้บ่อยๆ และเพิ่มความสะดวกในการใช้งาน เหมาะกับการพกพาและสามารถใช้งานในสภาวะฉุกเฉินเร่งด่วน ตามความต้องการของผู้ใช้งานขณะไปพื้นที่เสี่ยงได้
สำหรับกลุ่ม IMH คาดว่า Flowflex ATK 2-in-1 รุ่นใหม่ จะช่วยสร้างช่องทางรายได้จากยอดขายชุดตรวจดังกล่าวเข้ามาเพิ่มไม่ต่ำกว่า 50 ล้านบาท จึงส่งผลให้บริษัทฯ ยิ่งตอกย้ำความมั่นใจว่าภายในปี 2565 กลุ่ม IMH จะมีโอกาสสร้างอัตราการเติบโตของรายได้รวมกว่า 1,200 ล้านบาท พร้อมทั้งเชื่อมั่นว่าจะสามารถบริหารต้นทุนรวมให้ต่ำลง เมื่อเทียบกับช่วงปีที่ผ่านมา ซึ่งเป็นผลมาจากประสบการณ์ในการบริหารโรงพยาบาลที่เพิ่มมากขึ้น
อย่างไรก็ตามสำหรับการเติบโตของกลุ่ม IMH ยังไม่รวมดีลโครงการก่อสร้างโรงพยาบาล IMH แบริ่ง” ขนาด 600 เตียง อยู่บนพื้นที่ดิน 12 ไร่ ติดสถานีรถไฟฟ้า BTS แบริ่ง ซึ่งเป็นโครงการที่จะระดมทุนจาก IPO ของโรงพยาบาลประชาพัฒน์ โดยคาดว่าจะเปิดให้บริการได้ภายในไตรมาส 1/68 โดยจะเน้นเจาะกลุ่มลูกค้ากลาง-สูงโซนกรุงเทพใต้และจังหวัดสมุทรปราการ